กสิกรลุยแนสแดก
เศรษฐกิจสหรัฐฟื้นหนุนงบไอทีพุ่งคลอดกองทุนใหม่เปิดขาย 21-27 มี.ค.
18 มี.ค. 2556

เศรษฐกิจสหรัฐฟื้นหนุนงบไอทีพุ่งคลอดกองทุนใหม่เปิดขาย 21-27 มี.ค.
บลจ.กสิกรไทย ออกกองทุนลุยตลาดหุ้นแนสแดกกองแรกของไทย คาดงบไอทีโตหนุนราคาหุ้นพุ่ง
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทจะเสนอขายกองทุนเปิดเค หุ้นยูเอส ดัชนีเอ็นดีคิว 100 (KUSXNDQ) ขนาดกองทุน 2,000 ล้านบาท ในวันที่ 21-27 มี.ค. 2556 เพิ่มโอกาสรับผลตอบแทนสูงในระยะยาวจากการฟื้นตัวของเศรษฐกิจสหรัฐและสร้างโอกาสซื้อขายทำกำไรจากการเติบโตของหุ้นในกลุ่มเทคโนโลยีสารสนเทศ (IT) ที่มีสัดส่วนสูงสุดในดัชนี พร้อมนโยบายจ่ายเงินปันผลสูงสุดไม่เกิน 4 ครั้งต่อปี 
กองทุนจะลงทุนในกองทุน Power shares QQQ Trust ซึ่งเป็นกองทุนอีทีเอฟขนาดใหญ่อันดับ 5 ของโลก จดทะเบียนในตลาดหลักทรัพย์แนสแดกและมุ่งสร้างผลตอบแทนให้ใกล้เคียงกับดัชนีแนสแดก 100 ด้วยกลยุทธ์เชิงรับ มีปริมาณการซื้อขายสูงสุดติดอันดับ 1 ใน 5 ของโลก ปริมาณการซื้อขายเฉลี่ยต่อวันประมาณ 2,400 ล้านเหรียญสหรัฐ
นายจงรัก กล่าวว่า กองทุน KUSXNDQ เป็นกองทุนแรกของไทย ที่เปิดโอกาสให้ผู้ลงทุนได้มีโอกาสรับผลตอบแทนจากดัชนีแนสแดก 100 ประกอบด้วยหุ้นนอกภาคการเงิน 100 ตัวแรก และกว่า 60% ของดัชนีประกอบด้วยหุ้นในกลุ่มไอที ซึ่งมีแนวโน้มปรับตัวดีขึ้น หลังจากความกังวลปัญหาหน้าผาการคลังในสหรัฐเริ่มหมดไป ทำให้บริษัทต่างๆ ที่ชะลองบประมาณด้านไอทีในปีที่แล้วหันกลับมาใช้จ่ายมากขึ้น และคาดกันว่างบประมาณการใช้จ่ายด้านไอทีทั่วโลกจะโตต่อเนื่องถึงกว่า 4 ล้านล้านเหรียญสหรัฐต่อปี
นอกจากนี้เมื่อผนวกกับการที่เศรษฐกิจสหรัฐฯ ยังเติบโตต่อเนื่อง โดยมีปัจจัยห ๆ ๆ+นุนจากการบริโภคภาคครัวเรือนในประเทศ รวมถึงทิศทางของราคาหุ้นในกลุ่ม IT ที่มีน้ำหนักลำดับต้นๆ ในดัชนี NASDAQ100 อย่าง APPLE Microsoft Oracle Google และ eBay ยังมีผลประกอบการที่ขยายตัวได้ดี และมีราคาเป้าหมายที่มีโอกาสเติบโตต่อเนื่องด้วยแล้ว ก็ย่อมจะส่งผลดีต่อภาพรวมของดัชนี NASDAQ และโอกาสรับผลตอบแทนที่น่าสนใจในอนาคต 
“หากมองอัตราส่วนราคาต่อกำไรต่อหุ้น (พี/อี) ของดัชนีแนสแดกแม้ราคาจะปรับขึ้นมาค่อนข้างมากอยู่ที่ 16.7 เท่าในปัจจุบัน แต่ยังต่ำกว่าค่าเฉลี่ย 5 ปีที่ระดับ 19.06 เท่า ขณะที่อัตราการเติบโตของกำไรบริษัทจดทะเบียนในปี 2557 ยังเติบโตได้กว่า 14%” นายจงรัก กล่าว
นอกจากนี้ หากพิจารณาผลตอบแทนจากดัชนีแนสแดก 100 ตั้งแต่เดือน ม.ค. 2547–ก.พ. 2555 ผันผวนค่อนข้างสูง แต่ก็ให้ผลตอบแทนสูงกว่าดัชนีหุ้นสหรัฐอื่นๆ ทั้งดาวโจนส์ หรือเอสแอนด์พี 500 จึงเหมาะกับผู้ที่ต้องการจับจังหวะเข้าออกและมีค่าธรรมเนียมซื้อขายเพียง 0.08% 
อย่างไรก็ตาม ยังต้องจับตาว่ารัฐบาลสหรัฐจะผ่านแผนการปรับลดงบประมาณ หรือหาข้อสรุปการต่ออายุกฎหมายการใช้งบประมาณของหน่วยงานรัฐบาลสหรัฐให้ทันภายในวันที่ 27 มี.ค.นี้หรือไม่ ซึ่งอาจทำให้ตลาดผันผวน